钦定古今图书集成/方舆汇编/职方典/第1261卷 > 《箬陂庵记》杨嗣昌
## 钦定古今图书集成/方舆汇编/职方典/第1261卷 > 《箬陂庵记》杨嗣昌

丙寅六月戊戌，度潜水桥，东北行。陶令所谓“秫稻已
秀，翠色染人”，篮舆纡曲千盘，不离此境，可十里许，稍
稍入山，远近多松髯，隐映出没。复十馀里，近箬，陂塍
间多夜合侧生，又有草丛生，叶如槐，茎坚如木本，而
作黄花五出，疑青草槐也。《酉阳杂俎》云：“龙阳县裨牛
山南有青草槐，丛生，高尺馀，花若金灯，仲夏发花。一”
向访之龙阳，苦无人识。舆夫乃云：“田野间尽饶此物，
但不著眼耳。”沿陂入庵，庵主待于堂，侍者迎于门，礼
佛。茶罢，即从庵后登山最高顶，东穷远目，可望洞庭。
盖我武陵东面，惟此长陂一带，山外更无别山，虽去
湖尚遥，而水陆之平若掌矣。南则德山之孤峰，烟褰
雨霁，始露眉睫。西则梁山，千尺屏障，“横斜披展，自朝
至暮，设色更端，递相易灭，不觉浩翠飞来，使为小轩，
势与之接，即幽栖眼食第一佳事也。”北则药山、兰渚，
仿佛模糊，逾澹沣而过之，斯若吴门之练矣。山中有
田数亩，租可充粮，陂涧可汲，松枝可薪。园头出瓜豆
菜茹，恒早于市廛。地饶芝菌，时时釆而啜之，仍曝其
馀以供客。远方行脚，至则如归。长住十馀人，皆持律
自护，六时禅诵外，无一事有足佳者。法师字恒一，山
下儒家子。壮岁出家，听法于石头，受戒于云栖。兹庵
悉其草创，单丁只手，屹为丛林。昨冬陞讲座，演《法华》，
道俗麏集。吾时以桃源之游，闻而返棹则已无及，常怅怅于怀。此来小致求理之谈，如闻应病之药，固不
止于半日闲也。夜卧妙严精舍。即余所书额。钟鼓希
微。悄然达旦。